Anugerah Juara Lagu

Anugerah Juara Lagu, atau yang biasa dikenali dengan akronim AJL, ialah pertandingan muzik tahunan yang popular di Malaysia, dianjurkan oleh TV3 sejak 1986. Ia menampilkan gubahan muzik dan lirik terbaik setiap tahun ia diadakan. Pencalon diperoleh daripada senarai kebanyakan lagu berbahasa Melayu yang telah mendapat undian terbanyak dalam Muzik Muzik sepanjang tahun, dan kemudian mara ke separuh akhir, yang mana dua belas lagu akan dicalonkan oleh panel hakim untuk menjadi pemenang Juara Lagu.

Sejarah dan latar belakang 
Pada asalnya, Juara Lagu diperkenalkan sebagai rancangan yang mempunyai format penerbitan yang mudah agar senang difahami dan diikuti penonton. Anugerah Juara Lagu bermula pada tahun 1986 dan telah berjaya menambat hati ramai penonton buat bertahun-tahun. Datuk Ahmad Merican yang ketika itu Pengurus Rancangan TV3 ialah perintis kepada rancangan Muzik Muzik yang mula disiarkan pada hari Ahad, 2 Mac 1986 pukul 8.30 malam. Dari lagu-lagu yang dicalonkan dalam Muzik-Muzik itulah yang akan dibawa dan disaringkan ke peringkat seterusnya.

Pada tahun-tahun awal Juara Lagu, peserta pertandingan akhir disaring daripada juara bulanan. Pada peringkat awal penganjuran juga, orang awam turut membuat pencalonan dan pemilihan menerusi akhbar harian tempatan. Sehingga tahun 1991, setiap juara bulanan layak disaringkan ke peringkat akhir. Mulai tahun 1992, format Juara Lagu telah diubah dengan memperkenalkan kategori dengan tujuan menggalakkan penyertaan daripada genre seperti irama tradisional dan balada kerana genre rock yang banyak mendominasi ketika itu. 

Perubahan secara tetap telah dilakukan ke atas format rancangan hinggalah sistem carta mingguan. Carta 20 diperkenalkan seperti digunakan oleh Muzik Muzik sekarang. Format carta ini memberi peluang kepada lagu-lagu baru untuk memasuki carta pada setiap minggu. Lagu-lagu yang berjaya disaringkan akan dibawa ke peringkat separuh akhir untuk memilih 12 buah lagu yang akan dipertandingkan ke peringkat akhir untuk dinobatkan sebagai "Juara Lagu". Pada tahun 2009, pertandingan mengikut kategori dimansuhkan kerana kekurangan penyertaan yang amat kritikal daripada lagu-lagu berunsurkan irama tradisional dan etnik kreatif.

Anugerah Juara Lagu diadakan sama ada pada hujung tahun tersebut atau pada awal tahun berikutannya. Lokasi AJL yang menjadi gelanggang kepada artis dan penggubah tanah air beradu bakat pernah diadakan di Dewan San Choo di Wisma MCA; Auditorium Besar Angkasapuri RTM, Sri Pentas Dua, Dewan Bandaraya Shah Alam, Dewan Merdeka, PWTC, Stadium Malawati Shah Alam, Axiata Arena dan Stadium Putra Bukit Jalil.

Juara Lagu juga pernah menjemput juri-juri profesional tempatan dan antarabangsa terutama dari rantau Melayu seperti Singapura, Indonesia, Filipina dan Jepun untuk mengadili pertandingan akhir. Penilaian tertumpu kepada melodi, lirik dan persembahan artis.

 1986 - "Juara Lagu kali pertama dianjurkan"
 1986 - "Piala AJL versi asal berbentuk klef treble diperkenalkan dan dihadiahkan dalam bentuk kotak kaca" 
 1988 - "Juara Lagu ditayangkan di beberapa negara Asia melalui kerjasama televisyen (Jepun, Indonesia dan Filipina)
 1992 - "Sistem pengasingan kategori mengikut genre diperkenalkan tanpa anugerah Persembahan Terbaik. Kategori Terbuka dimansuhkan"
 1993 - "Penjenamaan semula kategori daripada Pop Kreatif kepada Balada, Rock kepada Pop Rock; manakala penyertaan lagu klasik gubahan semula dimansuhkan"
 1994 - "Juara Lagu pertama kali diadakan tanpa iringan pemuzik; juri undangan"
 1995 - "Penglibatan juri awam dari 4 lokasi seluruh negara"
 1995 - "Piala AJL diubahsuai dengan mengecilkan simbol klef treble dan melebarkan tapak. Ia mendapat reaksi negatif penonton"
 1996 - "Piala AJL versi moden diperkenalkan; digunakan hingga kini. Pemuzik iringan ditampilkan semula"
 1996 - "Penganjuran AJL mendapat sedikit gangguan kerana siaran berita terkini tragedi ribut Greg yang sedang berlaku di negeri Sabah pada malam peristiwa" 
 1997 - "Logo Juara Lagu versi moden diperkenalkan, digunakan hingga kini"
 1998 - "Juara Lagu diadakan tanpa iringan pemuzik, tanpa penaja utama dan bersiaran dari studio ekoran kegawatan ekonomi"
 1999 - "Muzik montaj Muzik Muzik/Juara Lagu diperkenalkan semua; kerjasama pertama AJL bersama pengarah muzik Ramli M. S."
 2000 - "AJL mula bersiaran melalui platform digital (streaming) dan radio"
 2001 - "Sistem undian sistem pesanan ringkas (SMS) diperkenalkan untuk penjurian awam sebanyak 70%. Juara Lagu diadakan tanpa pemuzik"
 2002 - "Juara Lagu dijenamakan sebagai Anugerah Juara Lagu"
 2002 - "Krisis penjurian berlaku melibatkan pemilihan lagu juara dan percanggahan pendapat di antara barisan juri"
 2004 - "Anugerah Juara Lagu mula bersiaran dari Stadium Putra (Axiata Arena)"
 2006 - "Krisis penjurian berlaku melibatkan pemilihan lagu finalis di peringkat separuh akhir Irama Malaysia. Komposer M. Nasir yang kecewa dengan penjurian hampir menarik diri daripada mempertandingkan lagu nyanyiannya di kategori Pop Rock. Beberapa bantahan juga dibuat oleh penggiat muzik R&B berkenaan penjurian separuh akhir Pop Rock"
 2007 - "Kuota penyertaan mengikut kategori diubahsuai bagi memasukkan lagu yang lebih banyak daripada genre popular"
 2008 - "Penyertaan pertama lagu secara Wildcard - "Dingin" (Azlan Abu Hassan)"
 2009 - "Kategori Terbuka kembali diperkenalkan setelah pengasingan mengikut genre dimansuhkan"
 2010 - "Krisis penjurian berlaku melibatkan pemilihan lagu juara dan percanggahan pendapat di antara barisan juri"
 2011 - "Anugerah Juara Lagu mencipta rekod penontonan secara langsung tertinggi dalam sejarah siaran hiburan televisyen iaitu sebanyak 6.5juta penonton"
 2016 - "Undian dalam talian diperkenalkan untuk penjurian awam, menggantikan sistem pesanan ringkas (SMS)" 
 2017 - "Piala AJL diberi sentuhan fesyen apabila dibaluti dengan permata swarovski mengikut warna emas, perak dan gangsa. Ia hanya diadakan pada edisi ini dan tidak mendapat reakti positif daripada penonton" 
 2019 - "Dua persembahan peserta diharamkan daripada tayangan digital setelah penampilan secara langsung menampilkan elemen yang tidak dibenarkan"
 2020 - "Krisis penjurian berlaku melibatkan pemilihan lagu finalis di peringkat separuh akhir. Keputusan juri disifatkan berat sebelah, dan mendapat bantahan ramai artis-artis senior"
 2020 - "Anugerah Juara Lagu berlangsung ketika Perintah Kawalan Pergerakan dan Darurat 2021; diadakan pertama kali tanpa penonton di dewan acara. Perakuan akujanji peserta untuk mengikuti syarat persembahan yang dipiawaikan diperkenalkan" 
 2021 - "Pemenang anugerah utara AJL36, Sekumpulan Orang Gila, Shila Amzah dan penulis lirik Fadzlena Hishamuddin dikompaun sebanyak RM1,000 setiap seorang kerana didapati melanggar SOP Perintah Kawalan Pergerakan ketika naik ke pentas menerima piala AJL"
 2021 - "Piala AJL ditambahbaik dengan tapak yang lebih tebal dan tinggi. Ia mendapat reaksi positif penonton "
</blockquote>

Senarai Penganjuran

Penjurian 
Untuk senarai penuh jemaah juri Anugerah Juara Lagu, sila lihat senarai jemaah juri Anugerah Juara Lagu
Pertandingan ini bermula dari peringkat undian popular mingguan di dalam program Muzik Muzik di mana undian dibuat oleh penonton melalui borang akhbar (1986-2002) dan undian atas talian (2003-kini). Pemarkahan terkumpul akan menentukan 30 buah lagu yang akan bertanding di peringat Separuh Akhir. Pada peringkat ini lagu-lagu yang akan mara ke peringkat akhir akan dinilai oleh juri profesional yang dilantik daripada komposer dan pengarah muzik. 

Anugerah Juara Lagu menggunakan kaedah penjurian secara profesional dimana sekumpulan penggiat seni muzik dari pelbagai latar belakang dikumpulkan untuk menilai kualiti lagu yang mara ke peringkat akhir bagi menobatkan lagu juara, naib juara, tempat ketiga dan juara kategori (1992-2008). Pada malam anugerah, pemarkahan persembahan vokal dan persembahan pentas akan digabungkan bagi menentukan kejuaraan. Pemarkahan vokal terletak 100% di tangan juri, manakala persembahan pentas ditentukan sama ada menerusi undian peminat (undian akhbar, telefon, SMS, atas talian) ataupun digabung/ditentukan oleh juri profesional.

Senarai Pemenang Keseluruhan Anugerah Juara Lagu 
Untuk senarai penuh penyertaan, sila lihat senarai lagu-lagu yang pernah bertanding di Anugerah Juara Lagu

 1986:
 Tajuk: "Sekadar di Pinggiran"
 Artis: Francissca Peter
 Gubahan: Manan Ngah
 Lirik: Lukhman S.  (Lukhman Abdul Kadir)
 Album: Sekadar Di Pinggiran (1986)

 1987:
 Tajuk: "Menaruh Harapan"
 Artis: Zaiton Sameon
 Gubahan: A. Ali
 Lirik: Habsah Hassan
 Album: Menaruh Harapan (1987)

 1988:
 Tajuk: "Kau Kunci Cintaku Dalam Hatimu"
 Artis: Ramlah Ram
 Gubahan: Ahmad Nawab
 Lirik: Wielid (Abdul Jalil Salleh)
 Album: Kau Kunci Cintaku (Dalam Hatimu) (1988)

 1989:
 Tajuk: "Isabella"
 Artis: Search
 Gubahan: Search
 Lirik: Bob Lokman
 Album: Fenomena (1989)

 1990:
 Tajuk: "Janji Manis Mu"
 Artis: Aishah
 Gubahan: Adam Ahmad
 Lirik: Aishah
 Album: Aishah (1990)

 1991:
 Tajuk: "Takdir dan Waktu"
 Artis: Mega
 Gubahan: Rahim Othman
 Lirik: Mama Juwie
 Album: Ilustrasi (1991)

 1992:
 Tajuk: "Pada Syurga di Wajahmu"
 Artis: Nash
 Gubahan: Fauzi Marzuki
 Lirik: Bob Lokman
 Album: Nash (1992)

 1993:
 Tajuk: "Teratai Layu di Tasik Madu"
 Artis: Fauziah Latiff
 Gubahan: Adam Ahmad
 Lirik: S. Amin Shahab
 Album: Epilog Memori Gelita (1993) ‡K

 1994:
 Tajuk: "Tanya Sama Itu Hud Hud" ‡
 Artis: M. Nasir
 Gubahan: M. Nasir
 Lirik: M. Nasir
 Album:Canggung Mendonan (1994)   †C ‡K 

 1995:
 Tajuk: "Cinta Beralih Arah" ‡
 Artis: Aishah
 Gubahan: Jari Idris
 Lirik: Habsah Hassan
 Album: Wajah (1995)  †C ‡K

 1996:
 Tajuk: "Jerat Percintaan" †
 Artis: Siti Nurhaliza
 Gubahan: Adnan Abu Hassan
 Lirik: Othman Zainuddin & Hani M. J.
 Album: Siti Nurhaliza (1996)

 1997:
 Tajuk: "Ghazal Untuk Rabiah" ‡
 Artis:  Jamal Abdillah dan M. Nasir 
 Gubahan: M. Nasir dan Jamal Abdillah
 Lirik: Cenderawasih (S. Amin Shahab)
 Album: Suratan Kasih (Repacked) (1995)

 1998:
 Tajuk: "Cindai"
 Artis: Siti Nurhaliza
 Gubahan: Pak Ngah (Suhaimi Mohd Zain)
 Lirik: Hairul Anuar Harun
 Album: Cindai (1997)

 1999:
 Tajuk: "Andalusia"
 Artis: M. Nasir
 Gubahan: M. Nasir
 Lirik: Loloq (Rosli Khamis)
 Album: Terbaik M. Nasir (1998)

 2000:
 Tajuk: "Balqis"
 Artis: Siti Nurhaliza
 Gubahan: Pak Ngah (Suhaimi Mohd Zain)
 Lirik: Hairul Anuar Harun
 Album: Sahmura (2000)  †C ‡K 

 2001:
 Tajuk: "Mimpi Laila" ‡
 Artis: Yasin Sulaiman
 Gubahan: Yasin Sulaiman
 Lirik: Yasin Sulaiman
 Album: Mimpi Laila (2001)

 2002:
 Tajuk: "Keliru"
 Artis: Ajai & Nurul
 Gubahan: Aidit Alfian
 Lirik: Aidit Alfian
 Album: Ajai & Nurul (2002)

 2003:
 Tajuk: "Bunga-bunga Cinta" ‡
 Artis: Misha Omar
 Gubahan: Adnan Abu Hassan
 Lirik: Adnan Abu Hassan
 Album: Misha (2002)

 2004:
 Tajuk: "Relaku Pujuk" ‡
 Artis: Spider
 Gubahan: Tam (Rustam Mustafah)
 Lirik: Mohd Khirin Omar (Keon)
 Album: Nazraku (2004)  †C †K

 2005:
 Tajuk: "Gemilang" ‡
 Artis: Jaclyn Victor
 Gubahan: Aubrey Suwito
 Lirik: Asmin Mudin
 Album:Gemilang (2004) †C †K

 2006:
 Tajuk: "Terlalu Istimewa" ‡
 Artis: Adibah Noor
 Gubahan: Azlan Abu Hassan
 Lirik: Adibah Noor
 Album: Terlalu Istimewa (2005) ‡C

 2007:
 Tajuk: "Itu Kamu" ‡
 Artis: Estranged
 Gubahan: Estranged
 Lirik: Richael Lawrence
 Album: In Hating Memory (Repacked) (2007)

 2008:
 Tajuk: "Lagu Untukmu"
 Artis: Meet Uncle Hussain
 Gubahan: Taja (Nik Mustaza Nik Mustaffa)dan Tass (Tassiq Saidi Hashim)
 Lirik: Taja, Tass dan Lan (Nor Azlan Rosle)
 Album: Runut bunyi siri TV KAMI: The Album (2008) 

 2009:
 Tajuk: "Pergi" ‡S
 Artis: Aizat Amdan
 Gubahan: Pete Teo
 Lirik: Pete Teo dan Amran Omar
 Album: Runut bunyi filem Talentime (2009)

 2010:
 Tajuk: "Tolong Ingatkan Aku"
 Artis: Ana Raffali
 Gubahan: Ana Raffali
 Lirik: Ana Raffali
 Album:  Ketika Aku Kecil (2010)

 2011:
 Tajuk: "Awan Nano"
 Artis: Hafiz Suip
 Gubahan: M. Nasir
 Lirik: Budi Hekayat (Hasmi Hashim)
 Album: Masih Jelas (2009)

 2012:
 Tajuk: "Terukir Di Bintang" ‡S
 Artis: Yuna Zarai digantikan oleh Aizat Amdan
 Gubahan: Yuna Zarai
 Lirik: Yuna Zarai
 Album: Terukir Di Bintang (2012)

 2013:
 Tajuk: "Bahagiamu Deritaku" 
 Artis: Hafiz Suip 
 Gubahan: LY (Rosman Shafie)
 Lirik: Baiduri (Norhayati Mohd Hashim)
 Album:  Luahan Hati Anak Seni (2013) †K

 2014:
 Tajuk: "Apa Khabar?" ‡ †S
 Artis: Joe Flizzow dan Sonaone 
 Gubahan: Mikael Adam Lozach (Sonaone)
 Lirik: Johan Ishak (Joe Flizzow)
 Album:  HAVOC (2013)

 2015:
 Tajuk: "Potret" ‡S
 Artis: Akim Ahmad & The Majistret 
 Gubahan: Hang Nadim (Akim Ahmad)
 Lirik: Kamar Empayar (Afham Ahmad) 
 Album:  Patriot (2015) ‡K

 2016:
 Tajuk: "Lelaki Teragung"
 Artis: Dayang Nurfaizah 
 Gubahan: Natashah
 Lirik: Iman Imran (Rudy Imran Shamsudin)
 Album: Dayang Nurfaizah (2017)

 2017:
 Tajuk: "Jampi"
 Artis: Hael Husaini 
 Gubahan: Hael Husaini & Ezra Kong
 Lirik: Hael Husaini & Ezra Kong
 Diterbitkan dalam format single

 2018:
 Tajuk: "Haram"
 Artis: Hael Husaini & Dayang Nurfaizah
 Gubahan: Hael Husaini & Ezra Kong
 Lirik: Hael Husaini & Ezra Kong
 Diterbitkan dalam format single

 2019:
 Tajuk: "Sumpah"
 Artis: Naim Daniel
 Gubahan: Naim Daniel & Omar K
 Lirik: Naim Daniel
 Diterbitkan dalam format single

 2020:
 Tajuk: "Gila"
 Artis: Kaka Azraff,   Noki & Loca B
 Gubahan: Ezra Kong,  Ahmad Ikhwan Aji (Noki) & Nabilah Hani Azali (Loca B)
 Lirik: Ezra Kong,  Ahmad Ikhwan Aji (Noki) & Nabilah Hani Azali (Loca B)
 Diterbitkan dalam format single

 2021:
 Tajuk: "Pelukan Angkasa"
 Artis: Sekumpulan Orang Gila dan Shila Amzah
 Gubahan: Raja Nazrin Shah Raja Azaham
 Lirik: Fazleena Hishamuddin
 Album: Second Voyage (2021)

 2022:
 Tajuk: "Terus Hidup"
 Artis: Aina Abdul
 Gubahan: Aina Abdul
 Lirik: Aina Abdul
 Diterbitkan dalam format single

Petunjuk:
Tajuk = Tajuk lagu
Gubahan = Pencipta/Penggubah lagu
Lirik = Penulis lirik
Artis = Penyanyi
Album = Album yang menerbitkan lagu tersebut

Mulai 1993, Anugerah Industri Muzik mempertandingkan anugerah lagu terbaik, dan berikut ialah penanda perbandingan keputusan; 
† = Lagu yang memenangi Lagu Terbaik  AIM 
†S = Lagu yang memenangi mana-mana Lagu Kategori Terbaik  AIM 
‡ = Lagu yang dicalonkan sebagai Lagu Terbaik / mana-mana lagu kategori terbaik  AIM
‡S = Lagu yang dicalonkan dalam mana-mana lagu kategori terbaik  AIM
Jika diukur menerusi pertandingan menerusi album, berikut ialah penandanya;
†C = Album yang memenangi mana-mana Album Kategori Terbaik  AIM 
†K = Album yang memenangi Album Terbaik Keseluruhan  AIM 
‡C = Album yang dicalonkan dalam mana-mana album kategori terbaik  AIM
‡K = Album yang dicalonkan sebagai Album Terbaik Keseluruhan  AIM

Juara-juara Kategori 
Ketika mula dianjurkan pada 1986, AJL mempertandingkan kategori terbuka untuk semua genre lagu. Bagaimanapun, dari AJL yang ke 7 (1992) hingga AJL 23 (2008), penganjurkan membuka tiga kategori yang disusun mengikut genre lagu. Kategori berkenaan ialah balada, pop rock serta irama malaysia etnik kreatif. Pembukaan kategori ini antara lain untuk memastikan genre muzik tradisional turut sama bersaing dengan lagu-lagu pop masakini. Pertandingan melalui kategori dimansuhkan pada tahun 2009 ekoran kekurangan penyertaan daripada lagu-lagu berirama tradisional.
 Juara Lagu Kategori Balada
 Juara Lagu Kategori Pop Rock
 Juara Lagu Kategori Etnik Kreatif

Kategori Khas 
 Persembahan Terbaik
 Vokal Terbaik
 Lirik Terbaik

Lain-lain Anugerah 
 1995: Anugerah Penyertaan Terbanyak (Penyanyi): Rohana Jalil 
 1995: Anugerah Penyertaan Terbanyak (Komposer): M. Nasir 
 2009: Anugerah Penyanyi Popular: Stacy — "Pakai Buang"
 2009: Lagu Paling Banyak Dimuat Turun (Hotlink): Akim — "Bengang"
 2011: Anugerah Juara Mobile Celcom: Anuar Zain — "Sedetik Lebih"
 2012: Anugerah Juara Mobile Celcom: Hafiz Suip dan Adira Suhaimi — "Ombak Rindu"
 2013: Anugerah Juara Mobile Celcom: Hafiz Suip — "Bahagiamu Deritaku"
 2015: Anugerah Qu Diva AJL: Siti Nurhaliza — "Cindai"
 2017: Anugerah Penyanyi Pilihan Samsung: Khai Bahar — "Bayang"
 2019: Anugerah Pilihan Peminat Setel: Haqiem Rusli — "Lembah Kesepian"
 2021: Anugerah Penyanyi Pilihan Popular Oppo AJL: Aina Abdul dan Khai Bahar — "Nafas Cinta"
 2022: Anugerah Penyanyi Pilihan Popular Alha Alfa: Khai Bahar — "Sengsara"

Rujukan

Anugerah Juara Lagu
Rancangan TV3
Rancangan muzik televisyen Malaysia
Anugerah hiburan di Malaysia